
Referat de aprobare a Proiectului de Hotărâre
Privind aprobarea încheierii Protocolului de colaborare între Primăria Municipiului Timişoara şi Spitalul Clinic Municipal de Urgenţă Timişoara în vederea sprijinirii implementării Proiectului POCU 136480 în Municipiul Timișoara
        Având în vedere solicitarea Spitalului Clinic Municipal de Urgenţă Timişoara cu nr.E-771/9.02.2021, înregistrată la Primăria Municipiului Timişoara cu nr.SC2021-004407/17.02.2021 prin care se solicită încheierea unui protocol de colaborare pentru a sprijini implementarea Proiectului ”Fii responsabilă de sănătatea ta - programe regionale de prevenţie, depistare precoce, diagnostic şi tratament precoce al cancerului de sân - etapa II - Regiunile de dezvoltare: Nord-Vest, Vest” Cod Apel POCU/760/4.9 Cod My SMIS 136480, proiect european implementat de către Spitalul Clinic Municipal de Urgenţă Timişoara în parteneriat cu Institutul Oncologic Prof. Dr. Ion Chiricuţă" Cluj-Napoca.
        Luând în considerare obiectul protocolului de colaborare, respectiv, stabilirea şi dezvoltarea relaţiilor de colaborare dintre părţi conform competenţelor deţinute de acestea în temeiul actelor normative, în conformitate cu care sunt organizate şi funcţionează, pentru realizarea în comun a obiectivului general al proiectului, respectiv creşterea numărului de persoane care beneficiază de programe de sănătate şi de servicii orientate către prevenţie, depistare precoce (screening), diagnostic şi tratament precoce pentru principalele patologii în Regiunea Vest.
        Grupul ţintă al proiectului cuprinde 40.000 de femei, aparţinând atât Regiunii Nord-Vest, cât şi Regiunii Vest, cu vârsta cuprinsă între 50 şi 69 de ani şi cu domiciliul în România într-una din zonele vizate de proiect, respectiv Nord Vest sau Vest. Pentru Regiunea Vest grupul ţintă este de 13.000 de persoane.
      Având în vedere faptul că imobilele - construcţii şi teren, situate în Timişoara, în care îşi desfăşoară Spitalul Clinic Municipal de Urgenţă Timişoara  activitatea sunt proprietatea publică a Municipiului Timişoara şi sunt date în administrarea  spitalului.
      Astfel, ţinând cont de importanţa implementării programului de screening la nivelul Regiunii de Vest care se află pe primele locuri din țară în ce priveşte mortalitatea prin cancer de sân, propunem spre dezbatere și aprobare Consiliului Local al Municipiului Timișoara proiectul de hotărâre privind aprobarea încheierii Protocolului de colaborare cu Spitalul Clinic Municipal de Urgenţă Timişoara, având drept scop sprijinirea implementării Proiectului POCU 136480 în Municipiul Timișoara.

Şef Serviciu Şcoli Spitale şi Baze Sportive,
                                                                 Anca Lăudatu

